Euroopan kansantalouden tilinpito- ja aluetilinpitojärjestelmästä Euroopan unionissa annetulla Euroopan parlamentin ja neuvoston asetuksella (EU) N:o 549/2013 komissiolle siirretyn delegoitujen säädösten antamisvallan käyttämisestä

1. JOHDANTO

Euroopan parlamentin ja neuvoston asetuksella (EU) N:o 549/2013 perustettiin Euroopan kansantalouden tilinpitojärjestelmä 2010 (EKT 2010). EKT 2010 on kansantalouden tilinpidon ja aluetilinpidon järjestelmä, joka vastaa unionin talous-, sosiaali- ja aluepolitiikan tarpeisiin. Siihen sisältyvät

a)menetelmä (asetuksen liite A), joka koskee yhteisiä standardeja, määritelmiä, luokituksia ja tilinpitosääntöjä ja jota on käytettävä tilien ja taulukoiden laatimiseen vertailukelpoisin perustein EU:n tarpeisiin;

b)ohjelma (asetuksen liite B), jossa vahvistetaan määräajat, joihin mennessä jäsenvaltioiden on toimitettava komissiolle (Eurostat) a alakohdassa tarkoitetun menetelmän mukaisesti laadittavat tilit ja taulukot.

Asetuksella (EU) N:o 549/2013 siirretään komissiolle valta antaa delegoituja säädöksiä asetuksen 7 artiklassa säädettyjen edellytysten mukaisesti

·EKT 2010 -menetelmää, joka esitetään liitteessä A, koskevista muutoksista, joilla täsmennetään ja parannetaan sen sisältöä yhdenmukaisen tulkinnan tai kansainvälisen vertailukelpoisuuden varmistamiseksi, edellyttäen ettei niillä muuteta peruskäsitteitä, ettei niiden täytäntöönpano edellytä lisävaroja Euroopan tilastojärjestelmän piiriin kuuluvilta tuottajilta eikä niiden soveltaminen aiheuta muutoksia omiin varoihin (2 artiklan 2 kohta);

·ja tutkimusta ja kehittämistä koskevien jäsenvaltioiden EKT 2010 -tietojen luotettavuuden ja vertailukelpoisuuden varmistamiseksi; tutkimus- ja kehittämismenot kirjataan kiinteän pääoman bruttomuodostuksena. Käyttäessään valtaansa tämän kohdan nojalla komissio varmistaa, että tällaisista delegoiduista säädöksistä ei aiheudu merkittäviä hallinnollisia lisärasitteita jäsenvaltioille tai vastaajayksiköille (2 artiklan 5 kohta).

Komissiolle siirrettiin lisäksi kahdeksi kuukaudeksi valta, joka koskee välillisten rahoituspalvelujen (FISIM) laskennassa ja kohdentamisessa kansantalouden tilinpidossa käytettävän menetelmän tarkistamista liitteessä A selostetun menetelmän mukaisesti. Tätä valtaa oli käytettävä ennen 17. syyskuuta 2013 (2 artiklan 4 kohta).

Asetuksessa (EU) N:o 549/2013 korostetaan, että on tärkeää, että komissio asiaa valmistellessaan toteuttaa asianmukaiset kuulemiset ja kuulee myös asetuksella (EY) N:o 223/2009 perustettua Euroopan tilastojärjestelmää käsittelevää komiteaa (johdanto-osan 24 kappale).

2. OIKEUSPERUSTA

Tätä kertomusta edellytetään asetuksen (EU) N:o 549/2013 7 artiklan 2 kohdassa, jossa siirretään komissiolle valta antaa 2 artiklan 2 ja 5 kohdassa tarkoitettuja delegoituja säädöksiä viideksi vuodeksi 16. heinäkuuta 2013 alkaen. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä. Komission on laadittava siirrettyä säädösvaltaa koskeva kertomus viimeistään yhdeksän kuukautta ennen viiden vuoden pituisen kauden päättymistä.

3. SIIRRETYN SÄÄDÖSVALLAN KÄYTTÄMINEN KULUVALLA KAUDELLA

Komissio raportoi siirretyn säädösvallan käytöstä asetuksen (EU) N:o 549/2013 viiden ensimmäisen soveltamisvuoden aikana vuonna 2017.

Seuraavan viisivuotiskauden aikana, joka alkoi 16. heinäkuuta 2018 säädösvallan siirron ilman eri toimenpiteitä tapahtuvan jatkamisen mukaisesti, komissio ei käyttänyt sille asetuksen (EU) N:o 549/2013 2 artiklan 2 ja 5 kohdassa siirrettyä valtaa antaa delegoituja säädöksiä.

4. PÄÄTELMÄ

Komissio ei ole 16. heinäkuuta 2018 jälkeen käyttänyt sille asetuksella (EU) N:o 549/2013 siirrettyä valtaa antaa delegoituja säädöksiä.

Komissio katsoo kuitenkin, että sillä olisi edelleen oltava asetuksen (EU) N:o 549/2013 nojalla siirretty säädösvalta, koska se saattaa tulevaisuudessa joutua antamaan delegoituja säädöksiä tilastointimenetelmien kehityksen huomioon ottamiseksi ja tämän asetuksen mahdollisten mukautusten osalta.

Komissio pyytää Euroopan parlamenttia ja neuvostoa ottamaan huomioon tämän kertomuksen.